钦定古今图书集成/明伦汇编/宫闱典/第071卷 > 《文四子传论》隋·书
## 钦定古今图书集成/明伦汇编/宫闱典/第071卷 > 《文四子传论》隋·书

史臣曰：高祖之子五人，莫有终其天命，异哉！房陵资
于骨肉之亲，笃以君臣之义，经纶缔构，契阔夷险，抚
军监国，凡二十年，虽三善未称，而视膳无阙。恩宠既
变，谗言间之，顾复之慈，顿隔于人理；父子之道，遂灭
于天性。隋室将亡之效，众庶皆知之矣。《慎子》有言曰：
“一兔走街，百人逐之；积兔于市，过者不顾。”岂其无欲
哉？分定故也。房陵分定久矣，高祖一朝易之，开逆乱
之源，长觊觎之望。又维城肇建，崇其威重，恃宠而骄，
厚自封植。进之既逾制，退之不以道，俊以忧卒，实此
之由。俄属天步方艰，谗人已胜，尺布斗粟，莫肯相容。
秀窥岷蜀之阻，谅起晋阳之甲，成兹乱常之舋，盖亦
有以动之也。《棠棣》之诗徒赋，有鼻之封，无期或幽囚
于囹圄，或颠殒于鸩毒。本根既绝，枝叶毕剪，十有馀
年，宗社沦陷。自古废嫡立庶，覆族倾宗者多矣。考其
乱亡之祸，未若有隋之酷。《诗》曰：“殷鉴不远，在夏后之
世。”后之有国有家者，可不深戒哉！